《孤桐行》
宋代·戴炳

孤桐结根倚崖石，俯瞰清溪照虚碧。枝叶扶疏朱夏寒，上有翔鸾旧栖迹。

风霜冉冉岁月深，老柯半朽苍皮蚀。其中素抱金玉声，以暗投人人不识。

人不识，多苦心，樵夫斤斧莫相寻。宁教枯死倒涧壑，不从爨下求知音。

作者简介：宋台州黄岩人，字景明，号东野。戴复古从孙。宁宗嘉定十三年进士。理宗嘉熙间授赣州法曹参军。少工吟咏。有《东野农歌集》。